Sanral: Aveng ‘lieg oor brug-kontrak’ | Netwerk24
Deur Hanlie Stadler 05 Februarie 2019 13:26
Die Suid-Afrikaanse Nasionale Padagentskap (Sanral) het Dinsdag met regstappe gedreig teen die maatskappye wat hulle onttrek het aan die kontrak om Afrika se hoogste brug te bou.
Dit kom nadat die vennootskap van Aveng en die Oostenrykse maatskappy Strabag International Maandag gesê het hulle gaan nie meer die Mtentu-brug aan die Wildekus vir Sanral bou nie weens gewelddadige betogings deur lede van die gemeenskap, wat onder meer aangedring het op werk by die brug.
Vusi Mona, woordvoerder van Sanral, sê prontuit Aveng lieg: “Die kontrakteur is nie deursigtig oor die ware redes waarom die perseel verlaat word nie, maar Sanral vermoed die welbekende finansiële uitdagings van Aveng het daartoe bygedra.”
Aveng en Strabag het besluit om nie op Mona se aantygings te reageer nie, het ’n woordvoerder hierna gesê.
Sanral “sal alles in sy vermoë doen om sy belange te beskerm”, sê Mona. Die agentskap sê hy het reeds met die tesourie in gesprek getree om te bepaal hoe die bouwerk so gou moontlik hervat kan word.
“Sanral sal ook ondersoeke gelas na die gedrag van die kontrakteur gegrond op bewerings wat die gemeenskap in hul versoekskrif gemaak het . . .
“Sanral betreur die vertragings en koste wat uit dié verlating van die projek deur die kontrakteur sal voortspruit.”
Werk aan die brug is op 22 Oktober verlede jaar opgeskort nadat gemeenskapslede – van hulle met aanvalsgewere bewapen, volgens Sanral se eie woorde – op werkgeleenthede by die projek aangedring het.
Aveng en Strabag het Maandag volgehou die dreigemente van geweld duur voort.
Lees ook: Besluit oor brug ‘slegte nuus vir SA’
Sanral “verwerp dié bewering ten sterkste”. “Die regering op sowel nasionale as plaaslike vlak het alles wat nodig was gedoen om te verseker dat dit vir die kontrakteur veilig was om terug te keer na die perseel,” sê Mona.
Daar is ongelukkige militante vakbonde en twee militant-gesinde politieke partye wat dit letterlik lewensgevaarlik maak om in sommige dele van Suid-Afrika te woon en te werk.
Aveng en Strabag sou R1,6 miljard uit die kontrak verdien het.
Die Mtentu-brug van 1 132 m lank is deel van ’n groter projek op die N2-Wildekuspadprojek.
Aveng en Strabag het Sanral op 30 Januarie ná regsadvies ingelig dat hulle hul aan die kontrak onttrek. Dit word op 6 Februarie van krag.
Diana Neumüller-Klein, Strabag se hoof van kommunikasie en beleggersverhoudinge, het per e-pos gesê die tender was vir sowel Aveng as Strabag belangrik en die vennootskap verstaan hoe belangrik die projek is, “sowel wat betref infrastruktuurontwikkeling as opheffing van die gemeenskap”.
Sy sê egter die “aard van die dreigemente, onrus en betogings was ongeëwenaard”.
“Die konstruksie van die Mtentu-brug is tegnies veeleisend en vereis voldoening aan die strengste internasionale standaarde vir ingenieurswese en veiligheid, met geen speling vir ontwrigting van die aard wat ervaar is nie.”
Die ekonoom dr. Roelof Botha, wat die kwartaallikse Afrimat-indeks van vertroue in die konstruksiesektor opstel, het Dinsdag gesê Aveng se besluit is baie slegte nuus vir die land.
“Wie wil in só ’n land belê? Ons word nou oor dieselfde kam geskeer as mislukte lande soos Zimbabwe.
“Ons grawe ons eie graf deur nie probleme op te los nie. Ons wil hê Westerse moondhede moet by ons kom belê, maar daar is geen sekerheid of hulle selfs net hul belegging sal kan terugkry nie.”
Meer oor: Aveng | Sanral | Maatskappye | Konstruksie | Geweld
Tolhek ruk jou sak só in Maart